SKRIFTLIG FORESPØRGSEL E-1996/03

af Mihail Papayannakis (GUE/NGL) til Kommissionen

(16. juni 2003)

Om: Rensningsanlægget i Rafina

Som det fremgår af klager fra lokale organisationer, er projektet for udledning og rensning af spildevand fra det nordlige Mesojio et temmelig indviklet projekt, der vil belaste miljøet i betydelig grad, både mens byggeriet står på men især efter, at anlægget er taget i brug.

Under henvisning til følgende:

- De tekniske specifikationer for det spildevand, der udledes fra anlægget i Rafina, omfatter ikke, som det er fastlagt i Fællesskabets direktiv 91/271/EØF(1) som ændret ved direktiv 98/15/EF(2) måling og overvågning af indikatoren COD for det rensede spildevand, samt måling og overvågning af sygdomsfremkaldende organismer i henhold til fællesskabsdirektivet 76/160/EØF(3) om kvaliteten af badevand;

- vurderingerne af forurenende stoffer og sygdomsfremkaldende mikroorganismer i det havområde, hvor vandet udledes, er på grund af en fejl i den matematiske simulation baseret på halvdelen af den udledte mængde vand fra anlægget, hvorved massebalancen ikke kan opretholdes;

- i undersøgelsen af de miljømæssige virkninger nævnes ikke noget om mængden af det producerede slam eller andet fast affald, hvilke affaldsdeponeringsanlæg affaldet vil blive bragt til, hvordan det vil blive transporteret samt de miljømæssige virkninger af den måde, behandlingen foregår på; der er heller ingen omtale af de eventuelle miljømæssige virkninger af en mængde kemiske råstoffer eller deres biprodukter;

- endvidere ignoreres foranstaltningerne for kontrol og overvågning af forekomsten af tungmetaller og giftige stoffer, der skyldes udledning af urenset industrispildevand i en af Rafina-anlæggets centrale afløbskanaler; og

- det oplyses heller ikke, hvor stor en andel af spildevandet fra den sekundære rensning, der undergår en tertiær rensning og desinficering;

bedes Kommissionen besvare følgende: Kan Kommissionen undersøge spørgsmålet og fastslå, hvorvidt den pågældende undersøgelse af de miljømæssige virkninger er mangelfuld og teknisk uigennemførlig, og om man har truffet de øvrige foranstaltninger, der er nødvendige med henblik på korrekt gennemførelse af fællesskabsretten på miljøområdet? Hvilke foranstaltninger agter Kommissionen at træffe, hvis den selv konstaterer, at de ovennævnte overtrædelser af fællesskabslovgivningen har fundet sted?

(1) EFT L 135 af 30.5.1991, s. 40.

(2) EFT L 67 af 7.3.1998, s. 29.

(3) EFT L 31 af 5.2.1976, s. 1.

Svar afgivet på Kommissionens vegne af Margot Wallström

(31. juli 2003)

Direktiv 85/337/EØF(1), som ændret ved direktiv 97/11/EF(2), indeholder bestemmelser om, at skal medlemsstaterne træffe alle nødvendige foranstaltninger, inden der gives tilladelse, for at projekter der måtte få væsentlige virkninger for miljøet, enten på grund af deres art, omfang eller lokalisering, underkastes en godkendelsesprocedure og en vurdering af projektets følger. De pågældende projekter er fastlagt i artikel 4, der henviser til direktivets bilag I og II.

Spildevandsrensningsanlæg med en kapacitet på over 150 000 personækvivalenter er anført i direktivets bilag I.13. Der skal foretages en vurdering af virkningerne for miljøet af projekter, der er opført i bilag I.

Projekter for spildevandsrensningsanlæg, der ikke er omfattet af bilag I, er omfattet af bilag II.11.c. Hvad angår projekterne i bilag II, er det op til medlemsstaterne at afgøre, på basis af en sag-for-sag undersøgelse eller ved hjælp af tærskler eller kriterier, om et projekt skal underkastes en vurdering. Den græske lovgivning, der gennemfører direktivet i national lovgivning, kræver en konsekvensanalyse af denne type projekter.

På grundlag af de forhold, det ærede medlem nævner, vil Kommissionen behandle sagen for at kontrollere, om de græske myndigheder har overholdt forpligtelserne i henhold til direktiv 85/337/EØF. Hvis Kommissionen konstaterer, at der er uoverensstemmelse med fællesskabsbestemmelserne, vil den træffe passende foranstaltninger til at sikre, at Fællesskabets miljølovgivning overholdes.

Samtidigt opfordrer Kommissionen det ærede medlem til at fremsende alle de oplysninger, han råder over, for at fremme behandlingen af denne sag.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(2) Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.